BIS วิ่ง 8% เก็งครึ่งปีหลังโตเด่น ออกสินค้ามาร์จิ้นสูง ดันรายได้เข้าเป้า 20%
BIS บวก 8% ลุ้นผลการดำเนินงานครึ่งปีหลังโตเด่น เน้นสินค้ามาร์จิ้นสูง-จ่อคลอดสินค้า CBD เพื่อสัตว์เลี้ยงไตรมาส 4/65 ผลักดันรายได้ปีนี้เข้าเป้า 20%
BIS บวก 8% ลุ้นผลการดำเนินงานครึ่งปีหลังโตเด่น เน้นสินค้ามาร์จิ้นสูง-จ่อคลอดสินค้า CBD เพื่อสัตว์เลี้ยงไตรมาส 4/65 ผลักดันรายได้ปีนี้เข้าเป้า 20%
7 ก.ย. 2565

ผู้สื่อข่าวรายงานว่า วันนี้ (7 ก.ย.65) ราคาหุ้น บริษัท ไบโอซายน์ แอนิมัล เฮลธ์ จำกัด (มหาชน) หรือ BIS ณ เวลา 11:59 น. อยู่ที่ระดับ 12.60 บาท บวก 0.90 บาท หรือ 7.69% สูงสุดที่ระดับ 12.80 บาท ต่ำสุดที่ระดับ 11.70 บาท ด้วยมูลค่าการซื้อขาย 94.28 ล้านบาท

โดยก่อนหน้านี้ นายสัตวแพทย์ธนวัฒน์ คงเจริญสมบัติ ประธานเจ้าหน้าที่บริหาร BIS เปิดเผยว่า บริษัทคาดผลประกอบการในช่วงครึ่งปีหลังจะดีกว่าช่วงครึ่งปีแรก โดยได้รับปัจจัยหนุนจากการฟื้นตัวของกลุ่มธุรกิจหลักทางด้านปศุสัตว์ที่มีการฟื้นตัวอย่างต่อเนื่องหลังจากสถานการณ์การแพร่ระบาดของโรคอหิวาต์แอฟริกาในสุกรคลี่คลาย ในขณะเดียวกันจะไม่มีการลดราคาในกลุ่มผลิตภัณฑ์ยาและวัคซีนสัตว์  (Animal Health) เพื่อระบายสต็อกสินค้าที่ใกล้หมดอายุ
นอกจากนี้บริษัทได้มีการออกผลิตภัณฑ์ใหม่ๆ ที่มีมาร์จิ้นสูง ซึ่งจะช่วยผลักดันความสามารถในการทำกำไรในช่วงครึ่งปีหลัง อีกทั้งบริษัทได้เปิดตัวกลุ่มผลิตภัณฑ์ “Canna BIS” เป็นผลิตภัณฑ์ดูแลสัตว์เลี้ยงผสม CBD สำหรับสุนัข และแมว ซึ่งเป็นการคิดค้นพัฒนาสูตรโดยอาจารย์สัตวแพทย์ผู้เชี่ยวชาญด้าน CBD ในสัตว์ ของมหาวิทยาลัยเกษตรศาสตร์ โดย BIS ได้มีการทำ MOU วิจัยพัฒนาร่วมกับคณะสัตวแพทย์ศาสตร์ มหาวิทยาลัยเกษตรศาสตร์ ตั้งแต่ต้นปีที่ผ่านมา
สำหรับ “Canna BIS” ผลิตภัณฑ์ผสม CBD กลุ่มแรกที่จะออกมาวางจำหน่ายในช่วงไตรมาส 4/65 ประกอบด้วย 1.แชมพู Canna BIS Hypoallergenic 2.แชมพู Canna BIS Anti-itch 3.โฟมอาบน้ำแห้ง Canna BIS และ 4.Canna BIS CBD Isolated Oil โดยบริษัทมีความคาดหวังจะได้ส่วนแบ่งทางการตลาด (Market share) ที่ประมาณ 10-20% ของมูลค่าตลาดรวมในกลุ่มเพื่อการรักษาสัตว์เลี้ยงที่มีมูลค่า 450 ล้านบาท
ด้านภาพรวมผลการดำเนินงานทั้งปี 65 บริษัทยังคงมั่นใจจะเติบโตได้ตามเป้าหมายที่วางไว้ ซึ่งบริษัทได้ตั้งเป้าหมายรายได้รวมจะเติบโตประมาณ 20%